text: Tomme ældre-boliger koster kassen
  01 juni 2011 kl. 13.39
  Varde Kommune har 45 ældreboliger, som står tomme. Det koster hvert år kommunekassen næsten tre millionerne kr.
  Derfor planlægger kommunen at holde åbent hus i Årre for at gøre reklame for ældre-boliger.
  
  Tomgangsleje
  Kommunen har 45 ældreboliger, der står tomme, viser en opgørelse, som kommunen har lavet til TV SYD. Kommunen bruger 2,8 millioner kroner om året på tomgangsleje. 
  Kommunen skal nemlig betale husleje uanset, om boligen er udlejet eller ej. Og det er et problem, at kommunen bruger næsten tre mio. kr. på noget, de reelt ikke får noget for...
  
  Åbent hus
  - Derfor holder vi åbent hus her i Årre den 18. juni, fortæller Thyge Nielsen (V). Det er godt nok første gang, jeg har været med til det.
  -Alle er velkomne - også folk, som først regner med at skulle flytte i ældrebolig om 20 år.
  Ældreboliger har fået et lidt dårligt ry. Det, som man tidligere kaldte beskyttede boliger, føles ikke attraktive.
  Samtidig bliver vi sundere - og lever længere. Derfor bliver mange i eget hjem, før de får brug for den tryghed, som en ældrebolig kan give.
  - Varde Kommune har allerede solgt ældreboliger fra. Og vi risikerer at blive tvunget til at sælge flere, siger Thyge Nielsen til TV SYD. 
  Dermed risikerer kommunen at komme til at mangle ældreboliger i fremtiden, når de ældre får brug for ældreboliger.
  
  Giver en dram
  Kommunen er forpligtet til at have et antal regulære plejeboliger at tilbyde, hvis borgerne bliver så dårlige, at de har brug for at komme på plejehjem. Samme krav gælder ikke ældreboligerne, hvor der kun er et vist tilsyn. 
  Til åbent hus-dagen giver kommunen kaffe og rundstykker, mens borgerforeningen i Årre byder på en dram.
  Og beboerne på centret i Årre viser deres boliger frem. 
  Thyge Nielsen gør opmærksom på, at den manglende interesse ikke skyldes, at boligerne er dårlige. I Svanemøllen i Varde er alle boliger nyrenoverede og lever op til nutidens krav.
  